钦定古今图书集成/明伦汇编/官常典/第731卷 > 毛佺 阎忠 郝乙 王阿驴 樊乔
## 钦定古今图书集成/明伦汇编/官常典/第731卷 > 毛佺 阎忠 郝乙 王阿驴 樊乔

按《金史忠义传》：“佺，恩州人，贞祐中为盗。宣宗南渡，率
众归国，署为义军招抚。哀宗迁蔡，以佺为都尉。围城
之战，佺力居多，城破自缢。其子先佺战殁时，死事者
则有阎忠、郝乙、王阿驴、樊乔焉。忠，滑州人。卫王时，开
州刺史赛哥叛，忠单骑入城，缚赛哥以出，由是渐被
擢用。乙，磁州人，同日战死，哀宗赠官。阿驴、樊乔，皆河”
中人，初为炮军万户。凤翔破，北降，从军攻汴，司炮如
故，即绐主者曰：“炮利于短，不利于长。”信之，使截其木
数尺、绠十馀握，由是机虽起伏，所击无力。即日二人
皆捐家走城。是时，女直人无死事者，长公主言于哀
宗曰：“近来立功效命，多诸色人，无事时则自家人争
强，有事则他人尽力，焉得不怨？”上默然。馀各有传。